‘কম শুল্কে পণ্য খালাসে ৭০ কোটি টাকার রাজস্ব ফাঁকি’ শিরোনামে কালের কণ্ঠের পঞ্চম পৃষ্ঠায় গত ৩১ আগস্ট প্রকাশিত সংবাদের একটি অংশের প্রতিবাদ জানিয়েছে বাংলাদেশ প্লাস্টিক গুডস ম্যানুফ্যাকচারার্স অ্যান্ড এক্সপোর্টার্স অ্যাসোসিয়েশন (বিপিজিএমইএ)। গতকাল সংগঠনের এক প্রতিবাদলিপিতে বলা হয়েছে, ‘কমলাপুর আইসিডি থেকে পণ্য খালাসে রাজধানীর পুরানা পল্টনের আরেক প্রতিষ্ঠান বাংলাদেশ প্লাস্টিক গুডস ম্যানুফ্যাকচারার্স অ্যান্ড এক্সপোর্টার্স ৩৫ লাখ ১০ হাজার টাকার রাজস্ব ফাঁকি দিয়েছে। শুল্ক মূল্যায়ন ও অডিটের তদন্তদল আমদানিকারক প্রতিষ্ঠানের হলটেন্টের চালানে অবমূল্যায়নজনিত শুল্ক ফাঁকির তথ্য উদ্ঘাটন করে। এতে রাজস্ব ফাঁকি হয় ৩৫ লাখ ১০ হাজার টাকা।’ সংগঠনটি জানিয়েছে, যথাযথভাবে শুল্ক পরিশোধ করে পণ্য খালাস করা হয়েছে। বিপিজিএমইএ নাম ভুলভাবে উপস্থাপন করা হয়েছে। এতে সংগঠনের সুনাম ক্ষুণ্ন হচ্ছে।